Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Љ.Ј. од Прилеп, поднесена против Решение на Судскиот совет на Република Северна Македонија, по предметот Барање за пристап до информации од јавен карактер, на 18.11.2024 година го донесе следното

**Р Е Ш Е Н И Е**

1. Жалбата изјавена од Љ. Ј. од Прилеп, поднесена против Решението на Судскиот совет на Република Северна Македонија бр.11-1906/2024-2 од 21.10.2024 година, заведена во Агенцијата под бр. 08-313 на 08.11.2024 година, по предметот Барање за пристап до информации од јавен карактер**, СЕ ОДБИВА како неоснована**.
2. **Решението** на Имателот на информации бр.11-1906/2024-2 од 21.10.2024 година **СЕ ПОТВРДУВА.**

**О Б Р А З Л О Ж Е Н И Е**

## Љ. Ј. од Прилеп на 10.10.2024 година поднел Барање за пристап до информации од јавен карактер до Судскиот совет на Република Северна Македонија, по предметот Барање за пристап до информации од јавен карактер, со кое побарал по пошта да му се достави следната информација:

„Барам да бидам известен дали Цветанка Никодиноска, судија во О.С. Битола при нејзиниот избор за судија (05.06.2013 г.) навела дека по националност е Албанка“.

Постапувајќи по ова Барање, Имателот на информации во законски предвидениот рок донел Решение бр.11-1906/2024-2 од 21.10.2024 година, со кое Барањето на Барателот се одбива. Во Решението е наведено дека Барањето е одбиено: „... во смисла на член 3 став 1 алинеја 6 ичлен 6 став 1 точка 2 од Законот за слободен пристап до информации од јавен карактер в.в. со член 4 став 1 точка 1 и 2 од Законот за заштита на личните податоци...Судиите се вршители на јавна функција, избрани од Судскиот совет во постапка утврдена со закон која е јавна. Вршењето на јавна функција подразбира достапност на податоците кои се однесуваат на вршителите на јавните функции вклучително на судиите, освен личните податоци...во кои меѓу другото спаѓаат матичен број, расно или етничко потекло, верско или друго уверување, податоци за здравјето, податоци за приватен мобилен или фиксен телефон...со доставување на бараната информација би се повредиле основните слободи и права на судијата како физичко лице, би се нарушил нејзиниот личен интегритет, а особено правото на приватност и правото на сигурност и тајност на личните податоци...“.

Незадоволен од наведеното Решение, Барателот на информации во законски предвидениот рок поднесе Жалба до Агенцијата, заведена во Агенцијата под бр.08-313 на 08.11.2024 година. Во Жалбата е наведено: „Сметам дека информацијата која ја барам е од јавен карактер...Цветанка Никодиноска...при нејзиниот избор за судија навела дека по националност е Албанка свесно, со намера го дала тој податок а се со цел да биде избрана за судија и на тој начин наместо за судија да биде избран Македонец со Албанско етничко потекло била избрана таа, а во договор по мое сознание со членови од Судскиот совет на РМ и при тоа дала мито од околу 20.000 евра...“.

Агенцијата со електронски допис бр.08-313 од 08.11.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата достави Одговор на жалба бр.11-1906/2024-4 од 13.11.2024 година, со кој целосно останува на наводите во оспореното Решение бр.11-1906/2024-2 од 21.10.2024 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, **ја одби како неоснована, а оспореното Решението на Имателот на информации го потврди,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации постапил по предметот со тоа што донел решение со образложение дека бараните информации не се информации од јавен карактер, осносно дека истите претставуваат исклучок од Законот за слободен пристап до информации од јавен карактер наведен во член 6 став 1 точка 2 од Законот.

Согласно Законот за заштита на личните податоци „личен податок“ е секоја информација која се однесува на идентификувано физичко лице или физичко лице кое може да се идентификува (субјект на лични податоци), а физичко лице кое може да се идентификува е лице чиј идентитет може да се утврди директно или индиректно, посебно врз основа на идентификатор како што се име и презиме, матичен број на граѓанинот, податоци за локација, идентификатор преку интернет, или врз основа на едно или повеќе обележја специфични за неговиот физички, физиолошки, генетски, ментален, економски, културен или социјален идентитет на тоа физичко лице.

Во случајот се работи за барање упатено и за конкретно физичко лице, чие име и презиме Барателот веќе го открива во своето Барање за пристап до информации, а на кое со објавувањето на податокот што се бара од страна на Барателот на информации може да му се наштети на честа и угледот, не само на неговиот, туку и на трети лица, поради што со одбивањето на пристапот до бараните информации последиците врз интересот кој се заштитува се поголеми од јавниот интерес.

Агенцијата смета дека, кога станува збор за информации кои се поврзани за трето лице, односно за информација која претставува исклучок од слободниот пристап, задолжително Имателот на информации го спроведува Законот за заштита на личните податоци како материјален закон кој ја регулира заштитата на личните податоци и Законот за слободен пристап до информации од јавен карактер како Lex Specialis, односно дека во конкретниот случај е постапено правилно од страна на Имателот на информации.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,****Пламенка Бојчева** |

.